O comună din Vâlcea a găsit o soluție pentru a-și rezolva problema lipsei serviciilor medicale de top oferite la sat și decalajul față de cele de la oraș, prin aducerea acestora în comunitate. S-a apelat la dotarea dispensarului comunal cu echipamente de ultimă generație și atragerea de specialiști. Pe listă se află acum un pneumolog și un ginecolog, dar și balneofizioterapeut.
Lungești, o comună de aproximativ 3500 de suflete, din sudul județului Vâlcea, se află la aproximativ 18 kilometri depărtare de Drăgășani, 35 km de Slatina (Olt) și peste 65 de km de Râmnicu Vâlcea.
Modernizarea prin extindere a dispensarului uman din localitate, realizată în urmă cu mai bine de cinci ani, dotarea acestuia cu echipamente obținute inclusiv din donații și desele caravane medicale mobile pe care le-a găzduit localitatea în ultimii ani, au determinat administrația publică locală să se gândească la implementarea unor servicii medicale de top în localitate.
S-a ajuns ca astăzi Dispensarul Comunal Lungești (VEZI FOTO) să fie deservit de medici de familie, stomatologie și ecografie și se fac demersuri ca în scurt timp să fie aduși și alți specialiști, inclusiv în ginecologie și pneumologie.
Tratative cu specialiști pentru a veni la sat, în funcție de programări
„În Dispensarul Uman avem la ora actuală două cabinete ale medicilor de familie, cabinet stomatologic și cabinet pentru ecografie dotat cu un aparat Doppler 5D, pentru toate părțile moi ale corpului uman, cu medic specialist pentru imagistică, care vine în funcție de programări. Avem și un scaun ginecologic de ultimă generație, pentru care suntem în discuții cu un medic ginecolog din zona Drăgășani. Urmează să facem un contract de prestări servicii pentru prezență în funcție de solicitări. Dispensarul este dotat și cu aparatură de specialitate pe pneumologie, pentru care ducem tratative cu un specialist în prag de pensionare, pentru semnarea unui contract, care să vină tot la programări. Mai ales că în ultima perioadă, de când cu COVID-ul, problemele de acest gen au luat amploare, iar noi avem aparatele necesare pentru descoperirea unor afecțiuni înainte de a se agrava. Iar cu recomandarea specialistului poți merge mai departe pentru analize amănunțite”, a menționat pentru „Adevărul” primarul localității Lungești, Tiberiu Costea, despre cum vedea medicina la sat.
În plus, în această vară, la Lungești va fi inaugurat și un Centru de Zi pentru Îngrijire Persoane Vârstnice, care va oferi și servicii de kinetoterapie.
„Suntem în faza procedurilor legale pentru
angajarea unor medici și asistenți de specialitate pentru kinetoterapie și
fizioterapie la Centrul de Zi, în cadrul căruia își vor oferi serviciile un medic
generalist și un medic balneofizioterapeut. Într-o lună – două sperăm să-i dăm
drumul”, spune primarul
Serviciile de specialitate vor fi contracost, dar la prețuri sub cele de la oraș, a mai dat asigurări primarul vâlcean, în timp ce la centrul de zi vor fi gratuite.
„Există posibilitatea de a obține orice ai nevoie, dar trebuie să alergi mult”
Cu excepția echipamentelor și dotărilor pentru stomatologie, celelalte au fost achiziționate prin proiectul de modernizare, dotare și extindere a dispensarului uman, a mai menționat sursa citată. O altă parte a fost obținută prin donații sau prin proiectele medicilor de specialitate.
„Unele dintre echipamentele și dotările medicale s-au obținut prin fonduri PNDL, altele prin fonduri europene, chiar și prin donații. Spre exemplu, avem o colaborare cu un ONG din Franța, care ne-a donat niște aparatură medicală, dar am primit și din Germania. Sunt mai multe modalități prin care le-am obținut. Există posibilități pentru a obține orice ai nevoie în ziua de astăzi, zic eu, doar că trebuie să alergi mult și să demonstrezi necesitatea imediată într-un anumit domeniu, pentru societate”, a mai menționat edilul din Lungești.
Puterea exemplului pentru schimbarea mentalității colective
Iar de mare ajutor în schimbarea percepției colective privind necesitatea unor servicii medicale de top aproape de casă s-au dovedit a fi caravanele medicale mobile.
„Am avut mai multe caravane de-a lungul anilor, printre care și o caravană pentru prevenirea cancerului uterin care și-a prelungit șederea de la șapte zile la mai bine de o lună, în situația în care reticența inițială a fost destul de mare. Pentru că mentalitatea femeilor de la țară este așa cum este - ele sunt mai pudice, mai rezervate. A funcționat, în final, prin puterea exemplului dat de doamnele și domnișoarele din primărie, din școală și restul instituțiilor, chiar și de la dispensar”, ne-a mai dezvăluit primarul vâlcean.
Când a văzut lumea că merge la consultații inclusiv soția primarului, s-a schimbat percepția colectivă: „Văzând-o și pe soția mea și pe alte colege ale ei, chiar și pe doamna doctor, a urmat un val de programări, în urma căruia medicul de specialitate venit din București chiar ne-a spus că a rămas impresionat de fenomen. Toate analizele au fost făcute la un laborator din Capitală și grație lor câteva doamne chiar și-au găsit salvarea. Spre exemplu, mama a doi copii minori (de 3 și respectiv 5 ani), cu vârsta de până în 40 de ani, a descoperit că suferă de o afecțiune gravă și astfel a putut fi salvată, grație acestei caravane”.
Baiul rezolvat cu... umorul de la sat
Iar acum comunitatea cere în continuare serviciile medicale de top.
„Vorbim despre oameni în vârstă care n-au mai trecut pe la un medic de specialitate de ani de zile sau poate niciodată, despre oameni care nu apelează la medic decât în ultima fază a unei afecțiuni, când nu se mai poate face nimic. Și asta atât din cauza lipsei de educație pentru prevenire, de mentalitate, cât și, de ce să nu spunem, din cauza banilor și a distanței față de serviciile medicale necesare”, a mai mărturisit primarul din Lungești.
În ciuda reticenței inițiale, femeile în vârstă au început mai apoi să trateze situația cu umor, făcând haz de necaz de momentul în care vor merge să se așeze pe scaunul ginecologic dotat cu multe butoane.
„Se amuzau despre cum o să se miște de sus în jos și o să se legene pe scaunul acela..., legătura dintre haiul și baiul românului de rând fiind una destul de puternică... Se poate spune că schimbăm în acest mod mentalități”, a mai recunoscut primarul comunei Lungești Vâlcea, Tiberiu Costea, pentru „Adevărul”.